
 4.12.2015
 BG
 Официален вестник на Европейския съюз
 L 318/28
 РЕГЛАМЕНТ ЗА ИЗПЪЛНЕНИЕ (ЕС) 2015/2246 НА КОМИСИЯТА
 от 3 декември 2015 година
 относно подробни разпоредби за системата на регистрационните номера, приложима към Регистъра на европейските политически партии и европейските политически фондации, както и информацията, предоставена от стандартните извлечения от Регистъра
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Договора за създаване на Европейската общност за атомна енергия,
 като взе предвид Регламент (ЕС, Евратом) No 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 7, параграф 3 от него,
 като има предвид, че:
 (1)
 Необходимо е да се уточнят детайлите на системата на регистрационните номера на европейските политически партии и европейските политически фондации.
 (2)
 Необходимо е да се уточнят съдържанието и форматът на стандартните извлечения от регистъра, които следва да се предоставят при поискване от трети лица. Това стандартно извлечение следва да съдържа ключовата информация, отнасяща се до съответната европейска политическа партия или европейска политическа фондация.
 (3)
 Мерките, предвидени в настоящия регламент, са в съответствие със становището на комитета, създаден съгласно член 37 от Регламент (ЕС, Евратом) No 1141/2014,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 Настоящият регламент установява системата на регистрационните номера, която следва да се прилага към Регистъра на европейските политически партии и европейските политически фондации („Регистърът“), както и съдържанието и формата на стандартните извлечения, предоставяни от този регистър на трети лица при поискване.
 Член 2
 Система на регистрационни номера
 1. На всяка европейска политическа партия и европейска политическа фондация се дава специален регистрационен номер в съответствие с хронологичния ред на получаване на заявленията.
 2. Регистрационният номер се състои от два компонента:
 а)
 европейски идентификационен код;
 б)
 национален идентификационен код, следващ европейския идентификационен код, ако държавата членка, в която се намира седалището на европейската политическа партия или европейската политическа фондация, прилага своя собствена паралелна регистрационна система за номерация.
 3. Форматът на номера е посочен в приложение I.
 Член 3
 Стандартни извлечения
 1. Стандартните извлечения от Регистъра предоставят следната информация по отношение на съответната европейска политическа партия или европейска политическа фондация:
 а)
 вида на образуванието: европейска политическа партия или европейска политическа фондация;
 б)
 регистрационния номер, даден от Органа в съответствие с член 2;
 в)
 пълното наименование, съкращението и логото;
 г)
 държавата членка, в която е седалището на европейската политическа партия или европейската политическа фондация;
 д)
 в случаите, в които държавата членка на седалището предвижда паралелна регистрация — наименованието, адреса и уебсайта, ако има такива, на съответния орган за регистрация;
 е)
 адреса на седалището, неговия адрес за кореспонденция, ако е различен, адреса на електронната поща и уебсайта, ако има такива;
 ж)
 датата на регистрацията като европейска политическа партия или европейска политическа фондация и, ако е приложимо, датата на заличаване на регистрацията;
 з)
 когато европейската политическа партия или европейската политическа фондация е била създадена като резултат от преобразуване от образувание, регистрирано в държава членка — пълното наименование и правния статут на това образувание, включително националния регистрационен номер;
